钦定古今图书集成/理学汇编/经籍典/第105卷 > 晋郭璞洞林 > 《咸之井》
## 钦定古今图书集成/理学汇编/经籍典/第105卷 > 晋郭璞洞林 > 《咸之井》

岁在甲子正月中，丞相扬州令。余卦安危，诸事如何
得《咸》。☶“之《井☵☴》”，案卦，东北郡县有武名地当有
铜铎六枚，一枚有龙虎，象异祥。

“《兑》为金” ，金为口舌。来达号令者，铜铎也。山陵神气出此，则丞相创以令天下。见在丑地，则金墓也。起之以卦，为推立之应。晋陵武进县也。

又“当犬与猪交者。”

狗变入居中，鬼与相连，其事审也。戌亥世应土胜水，二物相交，象吾和合为一体，此丞相雄有江东也。

民当以水妖相警。

岁在水位，而水爻复变成坎，当出大水之象，以此知其灵应。㢲木成言，果又妖生。二月变为鬼，戌土所克，果无他水，乃金子来扶其母，是亦“丞相将兴” 之象也。

西南郡县有阳名者，井水当自沸。

卦变入《井》内丙午变而犯升阳，故知“井涌” 也。于分野应在历阳。

《虎来入州城寺》。

《兑》者，虎出山而入门阙。正月戌为天煞，即刺史宅。虎属寅，与月并而来，此大人将兴之应。

东方当有蟹鼠为灾，必食稻稼。

有离体眼相连之象。艮为鼠，又煞阴在子，子亦鼠，而岁子来寅卯，故知“东方有灾。”

又当以“鹅应翔”为瑞。

鹅有象，乌而为征，以应。象出其相，其应将登其祚也。

其年，晋陵郡武进县民陈龙果于田中得铜铎六枚，
言六者，用《坎》数也。铜者，咸本家《兑》故也。口有龙虎文，
又得者名龙。益审陈，土姓，金之用进者，乃生金也。丹
徒县流民赵子康家有狗，与吴人猪相交。其年六月，
天连雨，百姓相惊，妖言云当有十丈水，翕然骇动，无
几自静。又众人传言，延陵大陂中有龙生草，蓐复数
里。竟不知其信否。其明年丑岁九月中，吴兴临安县
民陈嘉〈阙〉亲得石瑞，此祥气之应也。六月十五己未
日未时，历阳县中井水沸涌，经日乃止。阴阳相感，各
以其类，亦是金水之应也。六月晦日，虎来州城浴井
中，见觉便去。其秋冬，吴诸郡皆有蟹鼠为灾。鼠为子，
子水，蟹亦水物，皆金之子。晋主初登祚，五日有群鹅
之应。此论一岁异事，略举一卦之意。惟不得腊中行
刑，有血逆之变。将推之不精。亦自无征不登于卦乎。